**О Т Ч Е Т**

**ЗА ИЗВЪРШЕНАТА ДЕЙНОСТ НА НЧ „ХРИСТО БОТЕВ – 1874 г.“**

 **с. РУПКИТЕ , ОБЩ.ЧИРПАН**

 **ЗА 2021 год.**

 Народните читалища са оригинална, чисто българска организация. Те са предвестник на гражданското общество в Родината ни. Заедно с църковните и училищни настоятелства са първите български неправителствени организации. Олицетворение на държавността в годините на турското робство, когато България е изтрита от политическата карта на Европа. Азбуката и читалищата са двете уникални неща, които България привнесе в общността от страните от Европейския съюз.

 Нека всички, които милеем за народните читалища се обединим в една група. Нека заедно създадем едно място в социалната мрежа, където да рекламираме нашата дейност и достижения. Нека покажем на разни всезнайковци, които мърморят по адрес на читалищата, без да знаят къде е входа им, че нашето оцеляване през годините се дължи именно на консерватизма в традициите на читалищния живот. И същевременно, че читалищата са модерни, **следвайки изискванията на времето.**

Читалищата оцеляват не по волята на някои персони, а защото творят хармония и красота, създават и разпространяват културни ценности.

 Народните читалища ги има, само и единствено заради желанията и потребностите на хората ,от малкото селце до хилядния град. Народните читалища съществуват за това, че обединяват усилията на хиляди членове на настоятелства, проверителни комисии, щатни работници и служители, и най-вече самодейци, превърнали принадлежността си към читалището от занимание в кауза.

 **КУЛТУРНО-МАСОВА ДЕЙНОСТ**

 Годината започна пак с много ограничения и спазване на противо вирусните забрани от МЗ. Много от традиционните празници пропуснахме или отбелязахме съвсем символично , за да не нарушаваме противоепидемиологичните изисквания.

 На открито организирахме само няколко празника съобразени с външните условия.

- Трети март – 143 години от Освобождението на България. Пред паметника на Войнишката майка с подходяща програма от самодейците – деца и възрастни- и поднасяне на цветя от присъстващите почетохме паметта на героите, дали живота си за свободата на България. В клуба на русофилите направихме презентация на тема „ Пътят на свободата“

 - Осми март – За празника на жената подготвихме и излъчехме клип с участието на децата като поздрав за всички майки и жени – във фейсбук на стр.на читалището

 - Великденски празници – В клубната зала с участието на деца от ателие „Сръчни ръчички“ си направихме работилница за боядисване на яйца. Децата писаха и шареха яйца . Направихме клип-поздрав към всички читалищни последователи във F с подходящ материал.

 - Втори юни – празник на читалището - 147 год. от създаването му.

 Пред паметника на Войнишката майка организирахме тържество за всички рупченци и гости на селото.

В програмата участваха самодейните състави при читалищата на Рупките, Спасово и Изворово

 - На Спасов ден гостувахме с певческата група на читалището в с.Спасово. Представихме се с две песни.

 - Ежегоден празник на Лавандулата в с.Средно Градище. Участвахме в кулинарен конкурс с тематична насоченост. Няколко деца , които помагат в нашите читалищни изяви, се представиха в детското дефиле на манекени и рецитатори, а фолклорната група изпълни народни песни.

 - В края на м. юни започна и лятната работа с децата на селото ни. Събраха се достатъчно деца, които прекарат ваканцията си на село и изявиха желание да посещават читалището . Всеки ден преди обед, съгласно подготвена програма от библиотечния работник и одобрена от ЧН, се провеждаха различни занимания на закрито и навън. Стараехме се да не бъдем „ лятно училище“. Вложехме достатъчно финансови средства да оборудваме малка спортна зала. За тези два месеца децата успяха да създадат рисунки, апликации, усвояваха нови техники за направа на картички, правихме клипове на стихове и песни. Насоката беше да имаме готови материали за бъдещи участия в онлайн конкурси и изяви.

 В началото на август по предложение на РБ Ст.Загора съвместно с РЗИ Ст.Загора в читалището гостуваха РЗИ специалисти с беседа на открито пред населението ни – Тютюнопушенето и вредите от него, като същевременно извършиха и замерване на телесни индикатори.

 Празник 6 –ти септември – Съединението. По покана на читалището на с.Спасово с децата от детската рецитаторска група участвахме в сборна тематична празнична програма.

 Международният ден на възрастните хора отбелязахме с презентацията „Да остаряваме с достойнство“ В клубната зала подготвихме и витрина със снимков материал. Присъстваха и членове на Русофилски клуб.

 За финал на дейността ни поканихме заедно с децата и техни близки да украсим Коледната елха .С много смях, настроение, песни децата направиха чудесна празнична премяна на елхичките – навън и вътре в читалището. Заснехме клип, който публикувахме във фейсбук.

 Въпреки всички ограничения заради пандемията, все пак работихме на максимум търсейки нови форми и начини на дейност за нашето читалище. И успяхме благодарение на един млад библиотечен работник – можещ, знаещ и много отговорен. Със знанията и уменията които притежава успяхме да участваме общо в 165 национални онлайн конкурси , като от тях 33 бр. са само библиотечни. А участниците са общо 336.

 Използвахме уменията на деца и възрастни за да участваме в разнообразни конкурси като представяхме тематични – рисунки, апликации, картички, фотографии, съчинения, презентации, клипове на стихове или песни, много кулинарни вкусотии. Така нашата дейност стана достояние на много по-широк кръг от хора, последователи на фейсбук страницата на читалището ни. Много емоционални отзиви получихме , много грамоти за участия и предметни подаръци за децата и възрастните. Всички сме доволни – и участници и организатори.

 **БИБЛИОТЕЧНА ДЕЙНОСТ**

 За този отчетен период библиотеката има 61 читатели и заети книги и периодични издания 1000, а интернет посещенията са 266. В периода на ограничения библиотеката не допусна да бъде затворена, като се спазваха противоепидемните изисквания: маска, ръкавици,

 Ползваната работна площ се почистваше с дезинфектант. Направи се прочистване /отчисления / на библиотечния фонд. Подготвихме проект за книги към МК „Българските библиотеки – съвременни центрове за информираност и култура“, но не спечелихме. Закупихме през годината 80 книги за 880 лв. и имаме дарени 7 книги.

 Към читалището от 16 години съществува дамски клуб „Българка“. Веднъж седмично за сбирките на дамите библиотеч. работник подготвя различни прочетни материали свързани с исторически дати и събития, годишнини на известни личности, актуални теми и др., като се подбират интересни материали от интернет или се ползват подходящи книги от библиотечния фонд. Според съдържанието на темата посещение има и от членовете на клуб Русофили. Тази година повечето сбирки бяха на открито/ има подходящо място/ заради вирусната обстановка. През летния период са проведени само 11 сбирки.

 Правихме витрини с подходящ снимков и прочетен материал, подреждахме книжни кътове от фонда на библиотеката по повод:

* 136 год.от Съединението на България „Аз избирам пътя за Пловдив“
* Преди и след Девети септември 1944 – история в снимки и дати /това мероприятие се организира по желание на клуб Русофили и група симпатизанти на определена пол. партия/
* Международен ден на възрастните хора „Да остаряваме с достойнство“
* Ден на будителите – „Жените будителки в българската история“

За финал на нашата работа в началото на декември направихме табло с отбрани снимки представящи работата на децата през годината. Чудесно табло с прекрасните ни деца.

 Всяко табло своевременно се публикуваше и във F на читалището.

 През лятото, съвместно с читалищата на селата Спасово и Средно Градище , организирахме литературни четения на двама чирпански поети Дилиана Начева на стихосбирка „Само с поглед“ и Иван Тонев с непубликувани все още стихове.

 Библиотечни онлайн участия имаме 33 бр. с 63 участника – клипове за рецитация на стихове, съчинения, четене, презентация – по дадени теми.

 Организира се едноседмичен обучителен курс на библиотечни работници от Община Чирпан, като нашата библиотека беше домакин. Заниманията се водеха от Емил Гиргинов – методист при РБ Ст.Загора.

 Субсидията, която ни беше отпусната, харчихме разумно и целенасочено. Размера на средствата се определя от количеството работа на хората, работещи за проспериране на читалището в селото ни . Поддържаме сградата в много добър вид. Всяка година подменяме стари прозорци. Тази година отделихме средства за 6 бр. Надяваме се в следващата година да приключим с този ремонт. Закупихме техническо оборудване – цветен принтер, ламинатор, прожекционна техника с голям екран, лаптоп.

 През годината Настоятелството проведе 8 заседания, като на някои от тях присъстваха членове на ПК. Заради вирусната обстановка някои от заседанията се насрочваха извънредно.

 През 2021год. се проведе и отчетно-изборно събрание. Смениха се и двете ръководства – ЧН и ПК.

 Дългогодишният председател Златка Делева достойно и с чест пожела да бъде освободена поради напреднала възраст и 3 поредни мандата. Изпратихме г-жа Делева с уважение и почит. Заслужено й връчихме плакет за приноса й в развитие и опазване на читалищната дейност.

 През настоящата година новото ръководство се справи много добре с организиране и реализиране на цялостната библиотечна и културно-информационна дейност.

 Работи 1 библиотечен работник на трудов договор от 8 часа- с минимален стаж , но отговорно се включва във всички онлайн обучения, които предлага РБ Ст.Загора или обучения на терен.

 Председателя на читалището работи на граждански договор определящ се от Настоятелството за извършена работа.

 **Да работиш за читалището означава да се съгласиш с минимално мизерно заплащане, да отделиш от личното си време и да не пестиш сили и нерви, а по някога и лични средства, да лишиш семейството си от празничните дни.**

 Това може да го направи само човек, който носи в себе си сърце и душа.

 Народните читалища са и вечно млади, тъй като постоянно се подмладяват от младостта и красотата на самодейците си и същевременно осъществяват връзката между поколенията.

 04.03.2022г Председател: Митра Манчева

 с.Рупките